Il 2017 dal Udin al tache ben dome par ce che al tocje il zûc. Cun di fat, la partide di îr cuintri dal Inter e à mostrât une scuadre furlane in cundizions buinis in tiermins tatics, tecnics e atletics, ancje se il risultât finâl al è stât negatîf, cu la vitorie dai milanês.
I ospits a son stâts bulos a no molâ e a provâ fint tal ultim a cirî – e a cjatâ – il gol dal sucès. La scuadre di Pioli e je stade ancje une vore fortunade, parcè che vie pal prin timp e à riscjât di lâ sot di trê goi, ma e je rivade sierâ sul un a un.
Propit vie pe prime frazion l’Udin al à mostrât di vê une marcje in plui, in particolâr su la corsie di çampe cun Samir in difese, che i fâs tocjâ pardabon pôcs balons a Candreva, e cun Jankto, che al vinç ducj i duei cun Brozovic e al dialoghe in maniere costrutive cun Thereau.
Lis conclusions plui pericolosis a son chês dai blancs e neris Fofana e Jankto. Propit il median boem, dopo 17 minûts di zûc, al vierç lis segnaduris: si zove di une iniziative di Samir, si cjate di bessôl denant di Handanovic e lo supere cun snait e cun fredece.
Dopo pôc al è Zapata che si slargje a çampe e al servìs De Paul, che al cjape il pâl, e doi minûts indenant al è ancjemò Jankto a svicinâsi al gol. La bale e jentre ancjemò te puarte interiste cuntune conclusion di Zapata, ma Doveri al sivile un fal di Thereau su D’Ambrosio e al fâs compagn, di chê altre bande, suntune conclusion di Perisic in fûr zûc.
Il prin timp si siere ancjemò cuntune conclusion di Widmer – altre ocasion pierdude pal Udin – e po cul gol interist, tai minûts di recupar: assist di Icardi par Perisic, che al segne.
Il secont timp al partìs cul Inter plui determinât. Murillo, Borzovic e Candreva – flaps e smamîts te prime frazion – cumò a somein vivarôs e atents. L’Udin al ten bot ma des bandis di Danilo e Felipe al patìs la pression dai aversaris, sburtâts di Joao Mario.
Si scombat te zone mezane dal cjamp e cul passâ dal timp lis scuadris si slungjin e a somein strachis e sfladadis.
Al passe il timp e Delneri al clame fûr De Paul e Thereau e al met dentri Perica e Matos, ma la situazion no cambie. Joao Mario al profite di une jessude falade di Karnezis, ancje se Widmer al rive a salvâ. Cualchi minût plui tart, une vore dongje de fin, Eder al vuadagne une punizion, Joao Mario le tire cuntun cross par Perisic e il cravuat le tocje cul cjâf e al segne. Pal Udin nol è plui timp par tornâ a dreçâ la partide, che cussì si siere cu la vitorie dai interiscj.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn